REGULAMENTUL (CE) NR. 719/2007 AL CONSILIULUI
din 25 iunie 2007
de modificare a Regulamentului (CE) nr. 234/2004 de impunere a anumitor măsuri restrictive împotriva Liberiei
CONSILIUL UNIUNII EUROPENE,
având în vedere Tratatul de instituire a Comunității Europene, în special articolele 60 și 301,
având în vedere Poziția comună 2007/400/PESC din 11 iunie 2007 privind încetarea anumitor măsuri restrictive impuse împotriva Liberiei (1),
având în vedere propunerea Comisiei,
întrucât:
(1)
Poziția comună 2004/137/PESC din 10 februarie 2004 privind unele măsuri restrictive împotriva Liberiei (2) prevedea punerea în aplicare a măsurilor stabilite prin Rezoluția 1521 (2003) a Consiliului de Securitate al Organizației Națiunilor Unite cu privire la Liberia, inclusiv, printre altele, interzicerea importului de diamante brute din Liberia. Interdicția a fost reînnoită recent prin Poziția comună 2007/93/PESC din 12 februarie 2007 de modificare și reînnoire a Poziției comune 2004/137/PESC (3) pentru o perioadă de șase luni. La 27 aprilie 2007, Consiliul de Securitate al ONU a adoptat Rezoluția 1753 (2007). Acesta a decis, printre altele, încetarea măsurilor restrictive privind diamantele provenind din Liberia. În consecință, Liberia a fost admisă începând din data de 4 mai 2007 în sistemul procedurii de certificare Kimberley. Prin urmare, Liberia ar trebui să fie înscrisă în lista de participanți din anexa II la Regulamentul (CE) nr. 2368/2002 al Consiliului din 20 decembrie 2002 de punere în aplicare a sistemului procedurii de certificare Kimberley privind comerțul internațional cu diamante brute (4).
(2)
Regulamentul (CE) nr. 234/2004 al Consiliului (5) interzice, printre altele, importul de diamante brute din Liberia.
(3)
Articolul 6 alineatul (1) din Regulamentul (CE) nr. 234/2004 prin care se interzice importul în Comunitate de diamante brute din Liberia și articolul 6 alineatul (3) prin care se interzice eludarea respectivei interdicții ar trebui, așadar, să fie abrogate cu efect retroactiv de la 27 aprilie 2007,
ADOPTĂ PREZENTUL REGULAMENT:
Articolul 1
Alineatele (1) și (3) din articolul 6 din Regulamentul (CE) nr. 234/2004 se abrogă.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Acesta se aplică de la 27 aprilie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 25 iunie 2007.